‘Persgesig’-ondersoek skop amptelik afPoekie Briedenhann se pers gesig wat aanvanklik as “blackfacing” aangesien is. Argieffoto Die raad van die Universiteit Stellenbosch (US) het Donderdag bekend gemaak dat ŉ kommissie van ondersoek aangestel is om die manier waarop die sogenaamde “persgesig”-aangeleentheid hanteer is, te ondersoek. Dit volg nadat twee studente van die Heemstede-koshuis, Poekie Briedenhann (20) en Jo-Anne Cloete (19), in Februarie geskors is nadat ŉ foto van hulle op sosiale media versprei is waarin dit voorkom asof hulle hul gesigte swart gesmeer het. Die foto’s is aanvanklik wyd as “blackfacing” aangesien. Dit het later aan die lig gekom dat hulle hulself vir ’n studentepartytjie pers geverf en met blinkertjies besprinkel het om soos ruimtewesens te lyk. Die koshuispartytjie het glo ŉ sterreruim-tema gehad. Adv. Renata Williams SC is as kommissaris aangestel. Die kommissie van ondersoek het Woensdag ŉ aanvang geneem. George Steyn, voorsitter van die universiteitsraad, het ŉ beroep op die media en publiek gedoen om Williams die geleentheid te gee om haar ondersoek te finaliseer en ŉ verslag saam te stel wat teen 30 Maart gelewer sal word. “Sy sal nie tydens die ondersoek vir enige medianavrae en/of onderhoude beskikbaar wees nie,” het Steyn gesê.